Andrejeva von Skilondz var datter av oberst Leo Andrejeff og Adelaide Christman. Allerede ved seks års alder behersket hun flere av Beethovens sonater, og fikk utdannelse til konsertpianist av Feliks Blumenfeld ved Musikkonservatoriet i St. Petersburg. Deretter studerte hun komposisjon for Anatolij Ljadov, og harmonilære for Nikolaj Rimskij-Korsakov. Hun fikk gode karakterer, og foreldrene spanderte en utenlandsreise på henne. Skilondz valgte Sverige, og på en reise til Norrland ble hun rådet til å utvikle sin vakre sangstemme.